Ola Borten Moe

**Ola Borten Moe** (født 1976) er en norsk politiker (Sp), forretningsmann og gårdbruker.

Han har vært stortingsrepresentant for Sør-Trøndelag fra 2005 til 2013 og fra 2021 til 2025. Moe var Senterpartiets 1. nestleder fra 2011 til 2023.

Han var olje- og energiminister i Stoltenberg-regjeringen fra 2011 til 2013 og forsknings- og høyere utdanningsminister i Støre-regjeringen fra 2021 til 2023. Han gikk som statsråd etter å ha brutt regjeringens habilitetsregler i forbindelse med aksjehandler.

## Familie og utdanning
Han er oppvokst på Leinstrand i Trondheim kommune som sønn av gårdbruker Peder O. Moe (1948–2015) og sykepleier Kari Borten (1950–). Hans morfar er tidligere statsminister Per Borten (1913–2005). Ola Borten Moe giftet seg i 2008 med daværende stortingsrepresentant Anna Ceselie Brustad (1975–), som han har barn med.

Han gikk allmennfag ved KVT og agronomkurs ved Skjetlein videregående skole. Han tok også enkelte fag i statsvitenskap og historie ved NTNU.

Moe overtok allerede i 1992, 16 år gammel, slektsgården Skjefstad vestre på Leinstrand. Faren hadde blitt utsatt for en alvorlig arbeidsulykke noen år tidligere.

Han har tilkjennegjort et kristent livssyn.

## Karriere i politikk og næringsliv
Moe var medlem av Trondheim bystyre fra 1995 til 2007 og fra 2019 til 2022 (fritak ble innvilget av Trondheim bystyre fra 2022 til 2023). Han var leder i bystyrets oppvekstkomité fra 1999 til 2003, medlem av formannskapet (kommunalråd) og leder for Senterpartiets bystyregruppe fra 2003 til 2005. 

I 2000 var han kandidat til ledervervet i Senterungdommen, men tapte avstemningen på landsmøtet med 53 mot 56 stemmer til Anne Beathe Kristiansen.

Moe var innvalgt på Stortinget fra Sør-Trøndelag fra 2005 til 2013. Han begynte som medlem av Stortingets energi- og miljøkomité. Høstsesjonen 2007 overtok han ledelsen av Stortingets næringskomité, etter at Lars Peder Brekk ble parlamentarisk leder og gikk til Stortingets kontroll- og konstitusjonskomité. I 2009 ble Moe 1. nestleder i Stortingets kontroll- og konstitusjonskomité og medlem av Stortingets kommunal- og forvaltningskomité.

Fra 2011 til regjeringsskiftet i 2013 var han statsråd i Olje- og energidepartementet. 

Moe ble sammen med Statoil kåret til «Årets etikkversting» i 2011 av miljøvernorganisasjonen Framtiden i våre hender. Av Norsk Petroleumsforening ble Moe i 2013 tildelt NPF-prisen.

Han søkte ikke gjenvalg til Stortinget i 2013. Fra 2013 til 2015 var han direktør for avdelingen for innovasjon i SIVA, med ansvar for eierskap i innovasjonsselskaper, forsknings- og kunnskapsparker samt utenlandsvirksomheten. Våren 2015 var han en av fire gründere i oljeselskapet OKEA i Trondheim, som sent samme år kjøpte Ymefeltet.

Han ble valgt til første nestleder i Senterpartiet i 2014 og hadde tidligere tilnavnet «Senterpartiets kronprins». I april 2018 trakk han seg midlertidig fra nestledervervet etter at han og ni venner på en hyttetur ble mistenkt for å ha sendt en sjikanerende SMS til tidligere leder av Senterpartiet Liv-Signe Navarsete. 

I sitt andre år som forsknings- og høyere utdanningsminister erklærte studentdemokratiene ved Universitetet i Oslo og Universitetet i Bergen Ola Borten Moe *[[persona non grata]]* (uønsket person) ved Universitetet i Oslo og Universitetet i Bergen.

Moe varslet sin avgang som forsknings- og høyere utdanningsminister og som nestleder for Senterpartiet den 21. juli 2023 etter at *[[E24]]* avslørte at Moe hadde brutt regjeringens habilitetsregler, etter aksjekjøp i våpen- og teknologiselskapet Kongsberg Gruppen. Han bestemte seg samtidig for å trekke seg tilbake fra norsk politikk.

## Referanser


## Litteratur
* 

## Eksterne lenker
* 
*